Somalitaustainen espoolaisvaltuutettu syyttää kirjastoa rasismista – "Maine menee teidän takia"

Entressen kirjastoa on moitittu meluisaksi. Nyt espoolaisvaltuutettu Habiba Ali syyttää henkilökuntaa somalitaustaisten maahanmuuttajien syyllistämisestä melun aiheuttajina. Johanna Erjonsalo

Seppo Korkman

Kuntavaaleissa Espoon kaupunginvaltuustoon noussut, somalitaustainen Habiba Ali syyttää Espoon keskuksessa toimivan Entressen kirjaston henkilökuntaa perheeseensä kohdistuneista rasistisista kommenteista.

–Viime torstaina lapseni olivat äitini ja sisareni kanssa kirjastossa. Siellä henkilökuntaan kuuluva oli tullut sanomaan sisarelleni: "Tiedättekö millainen maine kirjastolla on teidän (somalitaustaisten maahanmuuttajien) takia ja mitä lehdissä kirjoitetaan".

Myöhemmin paikalle saapunut Ali oli käynyt kysymässä työntekijältä mitä tämä oli tarkoittanut.

–Hän viittasi edelleen kirjaston maineeseen ja meihin (somaleihin) maineen tahraajina, Ali hämmästelee.

Hänen mukaansa kyse ei ollut edes siitä, että lapset olisivat metelöineet häiritsevästi.

Ali sanoo kokeneensa aiemminkin tylyä kohtelua Entressessä.

–Henkilökunta on tullut moittimaan minua jopa muiden somalilasten äänekkäästä käytöksestä.

Muiden kirjastoasiakkaiden kärkkäät ja välillä asiattomat kommentit ovat Alin mukaan myös tuttu ilmiö hänelle. Varsinkin, jos hän on kirjastossa lapsiensa kanssa.

–Viittaukset alkuperäämme leimaavat usein esimerkiksi kommentteja lasten ääniin.

Habiba Ali sanoo päättäneensä boikotoida Entressen kirjastoa niin kauan, kuin saa anteeksipyynnön.

–Kun olin yhteydessä aluejohtajaan, oli hänenkin suhtautumisensa nuivaa ja henkilökuntaa puolustavaa.

Kirjastopalvelujen aluejohtaja Anni Kääriäinen sanoo olevansa tietoinen viime viikon tapahtumista Entressessä.

–Ali on ollut yhteydessä minuun.

Kääriäinen pahoittelee kirjaston puolesta, jos Ali on kokenut saaneensa siellä epäasiallista kohtelua.

–Henkilökunnan versio tapahtumien kulusta on kuitenkin varsin erilainen. Koska en itse ollut paikalla, en pysty ottamaan kantaa siihen mitä todella tapahtui.

Aluejohtajan tietojen mukaan keskustelua melutasosta käytiin Alin ja erään toisen kirjaston asiakkaan välillä.

Kirjasto saa Kääriäisen mukaan toisinaan valituksia liiasta äänen käytöstä kirjastossa.

–Sitä, että melun aiheuttajat olisivat tiettyä etnistä ryhmää en ole kuullut.

Kirjaston henkilökuntaa on ohjeistettu puuttumaan liian kovaksi yltyvään meluun huomauttamalla asiasta ystävällisesti ja pyytämällä olemaan hiljempaa.

Kääriäisen mukaan liiasta metelöinnistä tulee valituksia sekä iäkkäämmiltä että, varsinkin keväisin tenttien ja yo-kirjoitusten aikaan, myös lukurauhaa kaipaavilta nuoremmilta asiakkailta.

– Äänekkäimpiä ovat yleensä nuoret, kansallisuuteen katsomatta.

Kirjaston henkilökunnalle on Kääriäisen mukaan annettu tiukat ohjeet asiakkaiden tasavertaisesta kohtelusta.

–Kaikki ovat tervetulleita tänne ja rasistiset kommentit ovat kaikissa tilanteissa kiellettyjä.

Kirjasto on pyrkinyt myös mahdollisuuksien mukaan järjestämään lisää rauhallisempaa lukutilaa sitä kaipaaville.

–Esimerkiksi sininen huone ja pienempää neuvottelutilaa on rauhoitettu lukutilaksi aina kuin mahdollista.

Näin kirjaston käyttäjät kommentoivat melua: Lue tästä

Palkittu kirjasto Opetus- ja kulttuuriministeriö myönsi viime vuonna Entressen kirjastolle Suomi-palkinnon. Palkinnon perusteluissa kiitettiin Entressen vahvaa panostusta nuorten ja maahanmuuttajien palveluihin. Kirjaston työntekijöitä kiiteltiin myös kulttuurisen moninaisuuden asiantuntijoina. Viime vuonna Entressen kirjastossa oli 443019 kävijää.